钦定古今图书集成/明伦汇编/闺媛典/第023卷 > 柳下惠妻
## 钦定古今图书集成/明伦汇编/闺媛典/第023卷 > 柳下惠妻

按刘向《列女传》，鲁大夫柳下惠之妻者。柳下惠处鲁，
三黜而不去，忧民救乱。妻曰：“无乃渎乎？君子有二耻：
国无道而贵，耻也；国有道而贱，耻也。今当乱世，三黜
而不去，亦近耻也。”柳下惠曰：“油油之民，将陷于害，吾
能已乎？且彼为彼，我为我，彼虽裸裎，安能污我？”油油
然与之处，仕于下位。柳下既死，门人将诔之，妻曰：“将
诔夫子之德耶？则二三子不如妾知之也。”乃诔曰：“夫
子之不伐兮，夫子之不竭兮，夫子之信诚而与人无
害兮，屈柔从容不强察兮，蒙耻救民德弥大兮，虽遇
三黜终不蔽兮，恺悌君子，永能厉兮，嗟乎惜哉，乃下
世兮，庶几遐年，今遂逝兮，呜呼哀哉，神魂泄兮，夫子
之谥，宜为惠兮”，门人从之以为诔，莫能窜一字。君子
谓柳下惠妻能光其夫矣。《诗》云：“人知其一，莫知其他。”
此之谓也。